Video: ‘Hoopvolle toekoms’ wink vir ‘Die Kontrak’-wennerSamantha Leonard is die wenner van ‘Die Kontrak 2’. (Foto: Maroela Media) Samantha Leonard, wenner van die sangkompetisie Die Kontrak 2, het Vrydagaand na afloop van die Afrikaans is Groot (AIG)-konsert in Pretoria aan Maroela Media gesê die pad vorentoe lyk “hoopvol”. “Op die pad vorentoe is daar ook liefde en ondersteuning,” het sy oorstelp bygevoeg. Leonard is tydens die eerste van ŉ reeks uitverkoopte AIG-konserte as die wenner van dié kompetisie aangewys wat voorheen die sangloopbane van die wenner en naaswenner van die eerste seisoen, Demi Lee Moore en Ivan Roux, begin het. Leonard het, nes Moore, vanjaar in mentor Monique Steyn se groep deelgeneem. As wenner van Die Kontrak 2 ontvang Leonard ŉ platekontrak ter waarde van R1 000 000 wat deur Arnold Coleske van Coleske Artists onderteken is. Sy kan ook vir die volgende jaar in ŉ splinternuwe Toyota Scarlet rondrits. Samantha Leonard en haar familie. (Foto: Maroela Media) Leonard, wat in Kimberley in die Noord-Kaap gebore en getoë is, woeker reeds 16 jaar in die musiekbedryf en het ook voorheen aan The Voice SA deelgeneem. “Ek kan nie beskryf wat dit vir my familie beteken nie,” het Leonard gesê. Haar splinternuwe kortalbum, Net een keer, is pas uitgereik. Die titelsnit pryk reeds op die Maroela Media Afrikaanse Top-20 en die musiekvideo is sowat 170 000 keer op YouTube gekyk sedert dit ŉ week gelede uitgereik is. Dodo Nyoka, wat kykers van die program vermaak het deur na sy verhoogpersoonlikheid as “Frikkie vir ŉ rukkie” te verwys, is as die naaswenner van die kompetisie aangewys.